แนะปิดสถานะ‘โกลด์ฟิวเจอร์ส’
แนะนักลงทุนที่ซื้อโกลด์ฟิวเจอร์สปิดสถานะ ราคาทองแนวโน้มลงชัดเจน ซิลเวอร์ปิดตลาดชั่วครู่
27 ก.ย. 2554

แนะนักลงทุนที่ซื้อโกลด์ฟิวเจอร์สปิดสถานะ ราคาทองแนวโน้มลงชัดเจน ซิลเวอร์ปิดตลาดชั่วครู่
น.ส.ณัฐฑี จุฑาวรากุล ประธานเจ้าหน้าที่บริหาร บริษัท คลาสสิก โกลด์ ฟิวเจอร์ส เปิดเผยว่า นักลงทุนที่เปิดสถานะ Long หรือซื้อโกลด์ฟิวเจอร์สในตลาดอนุพันธ์ (ประเทศไทย) หรือ TFEX ไว้ ให้ปิดสถานะป้องกันความเสี่ยง
ส่วนผู้ยังไม่มีสถานะให้เปิดขาย หรือ Short และถือข้ามวัน เพราะราคาทองคำในตลาดโลกได้ร่วงหนัก โดยราคาทองคำในตลาด COMEX ปิดลดลง 101.90 เหรียญสหรัฐต่อออนซ์ โดยมีความเคลื่อนไหวระหว่าง 1,631.70–1,757.90 เหรียญสหรัฐต่ออนซ์ ปรับตัวลดลงแรงมากอีก 5.85% เมื่อนักลงทุนกังวลเศรษฐกิจสหรัฐและยุโรปจะเข้าสู่ภาวะถดถอยอีกครั้ง 
ในการประชุมธนาคารกลางสหรัฐ (เฟด) ล่าสุดได้ระบุว่า มีความเสี่ยงหลายด้านที่จะทำให้เศรษฐกิจสหรัฐเผชิญกับช่วงขาลง ความเสี่ยงดังกล่าวนั้นรวมถึงความผันผวนในตลาดการเงินทั่วโลก
ล่าสุดกรอบความเคลื่อนไหว วันที่ 26 ก.ย. 2554 อยู่ที่ 1,536.14-1,661.34 จุดเหรียญสหรัฐต่อออนซ์ 
ด้านราคาทองคำโกลด์ฟิวเจอร์ส GFV11 อยู่ที่ 24,030 บาท โดยราคาปรับตัวลดลง 1,620 บาท จากวันก่อนหน้าที่ระดับ 25,650 บาท ขณะที่ซิลเวอร์ฟิวเจอร์ส SVV11 อยู่ที่ 928 บาท ปรับตัวลดลง 167 บาท จากวันก่อนหน้าที่ระดับ 1,095 บาท
ราคาโลหะเงินปิดลดลง 6.48 เหรียญสหรัฐต่อออนซ์ หรือ -17.71% ปิดที่ 30.10 เหรียญสหรัฐต่อออนซ์ โดยมีความเคลื่อนไหวระหว่าง 29.85–36.68 เหรียญสหรัฐต่อออนซ์ มีแนวโน้มเป็นขาลงชัดเจน ราคาหลุดต่ำกว่าเส้นค่าเฉลี่ย 200 วัน แนะนำเปิด Short และถือข้ามวัน ishares silver trust ถือโลหะเงินจำนวนเท่าเดิม 9,868.49 ตัน ส่วน SPDR ถือครองทองคำจำนวนเท่าเดิม 1,252.21 ตัน
ด้านตลาดอนุพันธ์ (ประเทศไทย) หรือ TFEX ได้ประกาศหยุดทำการซื้อขายราคาซื้อขายของสัญญาซื้อขายล่วงหน้าโลหะเงิน (Silver Futures)ชั่วคราวในวันที่ 26 ก.ย. 2554 ตั้งแต่เวลา 09.45 น. หลังจากราคาเปลี่ยนแปลงลดลงจากราคาที่ใช้ชำระราคาและส่งมอบล่าสุด คิดเป็น 10% โดยเปิดทำการ ซื้อขายอีกครั้งเวลา 10.15 น.